অতিভারী বৃষ্টিতে প্লাবিত রাজস্থানের ৮ জেলা, মৃত ২, জারি উদ্ধারকাজ

ওয়েব ডেস্ক: প্রবল বৃষ্টিতে বিপর্যস্ত মরুরাজ্য। একটানা বৃষ্টিতে প্লাবিত রাজস্থানের (Rajasthan) একাধিক জেলা। জলের তোড়ে ভেসে গিয়েছে একাধিক গুরুত্বপূর্ণ রাস্তা। বিচ্ছিন্ন যোগাযোগ ব্যবস্থা। বন্ধ স্কুল-কলেজ। সবচেয়ে ক্ষতিগ্রস্থ সাওয়াই মাধোপুর জেলা। ইতিমধ্যেই দু’জনের মৃত্যুর খবর নিশ্চিত করেছে প্রশাসন। উদ্ধার কাজে নেমেছে এনডিআরএফ (NDRF) এবং এসডিআরএফ (SDRF)। দুর্যোগ কবলিত এলাকা থেকে বহু মানুষকে অন্যত্র সরিয়ে নিয়ে যাওয়া হয়েছে। ক্ষতিগ্রস্থ মানুষদের ত্রাণ সামগ্রী বিলি শুরু হয়েছে। উদ্ধার ও ত্রাণ কাজে সহায়তার জন্য একটি মি–১৭ হেলিকপ্টার প্রস্তুত রাখা হয়েছে।

সূত্রের খবর, অতিভারী বর্ষণে রাজস্থানের ৮টি জেলা ব্যাপকভাবে ক্ষয়ক্ষতির সম্মুখীন হয়েছে। তালিকায় রয়েছে কোটা, সাওয়াই মাধোপুর, টঙ্ক এবং বুন্দি। এই জেলাগুলির পরিস্থিতি সবচেয়ে ভয়াবহ। আইএমডি সূত্রে খবর, গত ২৪ ঘণ্টায় বুন্দির নৈনওয়ায় ৫০২ মিমি বৃষ্টি রেকর্ড করা হয়েছে। যা কি না ওই রাজ্যের সর্বোচ্চ বৃষ্টিপাত।

আরও পড়ুন: পণ না দেওয়ায় জ্যান্ত পুড়িয়ে খুন! নৃশংসতার সীমা ছাড়াল গ্রেটার নয়ডা

ইতিমধ্যেই দু’জন মহিলার মৃত্যুর খবর নিশ্চিত করেছে প্রশাসন। একটানা বৃষ্টিতে বুন্দি জেলায় প্রবল স্রোতে ভেসে গিয়ে মৃত্যু হয়েছে এক মহিলার। অন্য এক মহিলা টিনশেডের দেওয়াল ভেঙে চাপা পড়ে প্রাণ হারিয়েছেন। বন্যা পরিস্থিতিতে সবচেয়ে আতঙ্কের মধ্যে রয়েছে সাওয়াই মাধোপুর জেলা। জেলার একটি এলাকায় ৩০টিরও বেশি গ্রাম জলমগ্ন। লক্ষাধিক মানুষ ক্ষতিগ্রস্থ।

অন্যদিকে, লোকসভার স্পিকার ও কোটা-বুন্দির সাংসদ ওম বিড়লা ইতিমধ্যেই দুর্যোগপূর্ণ এলাকা পরিদর্শন করেছেন। ক্ষতিগ্রস্থদের নিরাপদ স্থানে সরিয়ে নিয়ে যেতে কর্মকর্তাদের নির্দেশ দিয়েছেন। রাজস্থান ও মধ্যপ্রদেশের মধ্যে সংযোগ রক্ষাকারী জাতীয় সড়ক জলের তলায়। একইভাবে কোটা থেকে জয়পুর ও আশপাশের জেলাগুলিতে যাতায়াত করার সড়কপথও জলমগ্ন।

দেখুন অন্য খবর